Han signerte proffkontrakt med Odd før 2013-sesongen, og gikk dermed inn som 2. keeper i en alder av 16 år. Han debuterte for A-laget i cupens 1. runde mot Husøy og Foynland. Senere samme år fikk han også tillit mellom stengene i Tippeligaen i seieren mot Aalesund 22. september 2013. Sondre ble trukket frem som Odds beste spiller denne kampen. Sondre gjorde sakene sine så godt i de påfølgende kampene at han voktet buret samtlige kamper resten av sesongen. Som et resultat av de gode prestasjonene for Odd, ble han tatt ut på det norske U21-landslaget, og voktet målet i alle kamper i EM-kvalifiseringen, på tross av at han bare var 17 år.